C 223/20

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 223/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Casciotta d’Urbino”

EU br.: PDO-IT-0005-AM01 – 30.07.2018.

ZOI (X) ZOZP ()

1. Skupina koja podnosi zahtjev i legitiman interes

Consorzio di Tutela Casciotta d’Urbino DOP (konzorcij za zaštitu ZOI-ja „Casciotta d’Urbino”), Via Corbara, 81 – 61030 Colli Metauro (Pesaro e Urbino, Italia), tel. +39 0721879832, faks +39 0721879807; e-pošta casciottadiurbino@.it

Konzorcij za zaštitu ZOI-ja „Casciotta d’Urbino” osnovali su proizvođači sira „Casciotta d’Urbino”. On je ovlašten za podnošenje zahtjeva za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Metoda proizvodnje

☐ Povezanost

☒ Označivanje

☒ Ostalo: mijenjaju se članci specifikacije te umeću članci o označivanju i nadzornom tijelu

4. Vrsta izmjena

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

ZOI „Casciotta d’Urbino” registriran je u skladu s Uredbom Komisije (EZ) br. 1107/96 u skladu s postupkom utvrđenim u članku 17. Uredbe Vijeća (EEZ) br. 2081/92.

Pojedinosti o ZOI-ju u trenutku objavljivanja mogu se pronaći u Uredbi Ministarstva za poljoprivrednu, prehrambenu i šumarsku politiku od 4. kolovoza 1993., u sažetku i izvješću na pet stranica.

Ova se izmjena stoga sastoji od uključivanja svih pojedinosti sadržanih u tim različitim dokumentima u specifikaciju proizvoda, nakon čega će biti usklađena s Uredbom.

Opis proizvoda

Izmjena je povezana s člankom 2. specifikacije (Uredba Ministarstva za poljoprivrednu, prehrambenu i šumarsku politiku od 4. kolovoza 1995.), sada točka 3.2 jedinstvenog dokumenta.

— Gornja granica visine koluta sira povećava se.

Sadašnji tekst glasi:

„Visina koluta sira od 5 cm do 7 cm.”

Treba ga zamijeniti sljedećim:

„Visina koluta sira od 5 cm do 9 cm.”

Kako se pregledima tijekom godina pokazalo, visina koluta sira može biti veća od 7 cm, koliko je navedeno u sadašnjoj specifikaciji, dok zahtjevi povezani s promjerom i težinom ostaju nepromijenjeni.

Dimenzije je potrebno ispraviti kako se ne bi moglo utvrditi da sirevi ne ispunjavaju zahtjeve zbog pogreške počinjene pri sastavljanju specifikacije proizvoda, s obzirom na to da dostupni podaci nisu u potpunosti predstavljali prave okolnosti proizvodnje sira „Casciotta d’Urbino”.

— Dodaje se sljedeća rečenica: „Za premazivanje površine sireva mogu se koristiti sve tvari koje su dopuštene primjenjivim pravilima. Ta vanjska površina (kora) nije jestiva.”

Premda ta praksa, koju koriste neki proizvođači sira, nije zabranjena sadašnjom specifikacijom, čini se preporučljivim dodati ovo izričito upućivanje.

Zemljopisno područje

Zemljopisno područje prilagođeno je kako bi odražavalo administrativne promjene prema kojima neke općine pripadaju pokrajini Rimini. Članak 1. specifikacije (Uredba Ministarstva za poljoprivrednu, prehrambenu i šumarsku politiku od 4. kolovoza 1995.), točka (f) sažetka, točka 4. jedinstvenog dokumenta.

Sadašnji tekst glasi:

„Sir ‚Casciotta d’Urbino’ proizvodi se i dozrijeva u pokrajini Pesaro e Urbino, iz koje potječe i mlijeko koje se koristi.”

Treba ga zamijeniti sljedećim:

„Sir ‚Casciotta d’Urbino’ proizvodi se i dozrijeva u pokrajini Pesaro e Urbino te u općinama Novafeltria, Talamello, Sant’Agata Feltria, Casteldelci, Maiolo, San Leo i Pennabilli u pokrajini Rimini. Iz tog područja potječe i mlijeko koje se koristi.”

Samo zemljopisno područje nije se promijenilo, ali neke općine koje su bile dio pokrajine Pesaro e Urbino kada je oznaka izvornosti registrirana sada pripadaju pokrajini Rimini.

Dokaz o podrijetlu

Dodaje se poseban članak o dokazu o podrijetlu koji nije naveden u sadašnjoj specifikaciji.

Taj članak glasi kako slijedi:

„Članak 4.

Dokaz o podrijetlu

Svaka se faza proizvodnog postupka nadzire, a svi ulazni i izlazni elementi evidentiraju. Time se jamči sljedivost proizvoda kojoj se doprinosi i navođenjem poljoprivrednika, proizvođača sireva, objekata za dozrijevanje sira te subjekata koji režu sir na komade i pakiraju ga u registrima koje vode nadzorna tijela te se osigurava da se sve proizvedene količine odmah navedu. Svi pojedinci i subjekti upisani u registrima podliježu kontrolama nadzornog tijela u skladu s uvjetima specifikacije i relevantnog plana inspekcijskog nadzora.”

Umetanjem informacija o dokazu o podrijetlu specifikacija proizvoda uskladit će se s Uredbom (EU) br. 1151/2012.

Metoda proizvodnje

— Prvi stavak članka 2. specifikacije proizvoda izmijenjen je uklanjanjem: — opisa sira kao „polukuhanog sira”, — riječi „iz dvije mužnje”.

Sadašnji tekst:

„‚Casciotta d’Urbino’ polukuhani je sir proizveden od 70–80 % punomasnog ovčjeg mlijeka, dok preostalih 20–30 % čini punomasno kravlje mlijeko iz dvije mužnje koje potječe iz područja opisanog u članku 3.”

zamjenjuje se sljedećim:

„‚Casciotta d’Urbino’ sir je proizveden od 70–80 % punomasnog ovčjeg mlijeka, dok preostalih 20–30 % čini punomasno kravlje mlijeko koje potječe iz područja opisanog u članku 3.”

Riječ „polukuhani” uklonjena je jer sir „Casciotta d’Urbino” ne ispunjava zahtjeve prema kojima bi ga se definiralo kao „polukuhani sir” (formaggio a pasta semicotta) u najviše rabljenim klasifikacijama proizvoda. Tijekom godina ta je definicija uzrokovala određene probleme u kontrolnoj fazi. Brisanjem tog izraza stoga se ispravlja netočnost sadašnje specifikacije i ne mijenja se posebnost značajki proizvoda.

Uklanjanje upućivanja na dvije mužnje odražava potrebu za uvođenjem mogućnosti korištenja robotiziranih sustava za mužnju.

Kako su godine ispitivanja pokazale, provjera ispunjava li sir propisani omjer masnoće i kazeina dovoljna je kako bi se zajamčilo da ima značajke utvrđene u specifikaciji proizvoda. Upotreba robotiziranih sustava za mužnju ne utječe na svojstva mlijeka u tehničkom ili znanstvenom smislu, a standardi dobrobiti životinja povećani su.

— Pojedinosti o pasminama stoke i njihovoj prehrani, koje su do sada bile navedene samo u dokumentima konzorcija za zaštitu „Casciotta d’Urbino”, uključit će se u specifikaciju.

Popis pasmina na koje se upućuje u spisu predanom za registraciju naziva „Casciotta d’Urbino” zapravo je potrebno smatrati reprezentativnim, a ne iscrpnim popisom pasmina ovaca koje su bile prisutne na posjedima u vrijeme registracije.

U dokumentaciji uz zahtjev za registraciju koja se nalazi u spisima Komisije ne spominju se pasmine goveda, premda se spominju sljedeće pasmine ovaca: sarda, sopravvissana, gentile di puglia, vissana, merino.

U sveobuhvatnijim i detaljnijim dokumentima udruženja proizvođača upućuje se na sljedeće

pasmine ovaca: sarda, sopravvissana, gentile di puglia, merino, comisana, massese, vissana, cornella white, fabrianese, pinzirita te njihove križance,

pasmine goveda: frisona italiana, bruna italiana, pezzata rossa italiana, jersey te njihove križance.

U skladu s tim, cjelovit popis pasmina ovaca i goveda čije se mlijeko koristi u proizvodnji sira „Casciotta d’Urbino” dodaje se specifikaciji u obliku predloženog teksta.

Predloženo je i da se dodaju sljedeće pasmine ovaca: delle langhe, lacuane i assaf.

Dodavanje prethodno navedenih pasmina opravdano je njihovom prilagodljivošću na polučvrste nastambe. Već desetak godina poljoprivrednici su meta čestih i štetnih napada vukova iz okolnog područja, čak i tijekom dana. Zbog toga su poljoprivrednici bili prisiljeni skratiti vrijeme ispaše i dati prednost pasminama koje su bolje prilagođene boravku u nastambama ako za to bude potrebe.

Novi tekst koji se umeće glasi kako slijedi:

„Pasmine ovaca sljedeće su: sarda, sopravvissana, gentile di puglia, merino, comisana, massese, vissana, cornella white, fabrianese, delle langhe, lacaune, assaf, pinzirita te njihovi križanci.

Kravlje mlijeko dobiva se od pasmina frisona italiana, bruna italiana, pezzata rossa italiana, jersey te njihovih križanaca.”

Kad je riječ o hrani za životinje, tekst glasi:

„Stoku se može držati u nastambama ili na pašnjaku.

Najmanje 50 % osnovne hrane mliječnih krava, koju čini krmivo (svježe ili sušeno) i koncentrirana ili nekoncentrirana hrana za životinje, mora potjecati iz područja podrijetla utvrđenog u članku 3. i daje se kravama u laktaciji ili zasušenim kravama, kao i kravama starijima od sedam mjeseci. U dnevnom obroku najmanje 75 % suhe tvari krmiva treba potjecati od hrane proizvedene na području proizvodnje mlijeka koje je utvrđeno u članku 3. Dopuštena su krmiva: svježe krmivo koje potječe iz trajnih ili privremenih travnjaka, krmne sorte, sijeno dobiveno sušenjem na polju krmnih sorti, slama od žitarica, siliranih, u komadićima, prosušeno sijeno. Dopuštena hrana za životinje: žitarice i proizvodi dobiveni od njih, pogače od kukuruza, poluuljarice i proizvodi dobiveni od njih, gomolji i korijeni, suho krmivo, proizvodi dobiveni proizvodnjom šećera kao što su melasa i/ili proizvodi dobiveni isključivo od tehnoloških dodataka i pojačivača arome do najviše 2,5 % suhe tvari dnevnog obroka. Druga dopuštena hrana: suho sjeme mahunarki i rogača i proizvodi dobiveni od njih, masti, mineralne soli dopuštene u skladu sa zakonskim propisima na snazi i aditivi kao što su vitamini, elementi u tragovima, aminokiseline, aromatične tvari, antioksidansi dopušteni u skladu sa zakonskim propisima na snazi, s time da su dopušteni samo prirodni antioksidansi i aromatične tvari ili oni jednaki prirodnima. Dopuštena je upotreba inaktiviranih kvasaca.

Osnovnu hranu ovaca čini krmivo (svježe ili konzervirano), koncentrirana i/ili nekoncentrirana hrana za životinje, od koje najmanje 50 % mora potjecati iz područja podrijetla koje je utvrđeno u članku 3. U dnevnom obroku najmanje 75 % suhe tvari krmiva treba potjecati od hrane proizvedene na području proizvodnje mlijeka koje je utvrđeno u članku 3.

Krmivo za obje vrste životinja ne potječe u cijelosti sa zemljopisnog područja jer ono zbog postupnog napuštanja poljoprivrede te zemljopisnih i klimatskih uvjeta trenutačno nije, a ne može se očekivati ni da će u budućnosti biti, u mogućnosti u cijelosti zadovoljiti potrebe poljoprivrednih gospodarstava za hranom za životinje. Budući da ne postoji mogućnost da ga se zamijeni drugim krmivom visoke kvalitete iz toga područja, nužno je dopustiti upotrebu krmiva, koncentrata i dopunske krmne smjese koja potječe izvan granica toga područja. To su proizvodi s visokim stopama razgradivosti i topivosti (hrana s veličinom čestica manjom od 0,8 cm), koji osiguravaju energiju (koju uglavnom čine rezervni ugljikohidrati kao što je škrob) i lako dostupne bjelančevine za mikrobiom. Budući da je njihova uloga ograničena fiziološkom funkcijom podupiranja mikrobioma, oni nemaju nikakav utjecaj na svojstva mlijeka i sira „Casciotta d’Urbino”. Unos bogatog osnovnog obroka koji se temelji na krmivu, s najmanje 75 % suhe tvari krmiva u dnevnom obroku proizvedenom na tom području, doprinosi kemijskim i osjetilnim svojstvima sirovine i gotovog proizvoda. To je stoga ključna poveznica između sirovina, gotovog proizvoda i područja.”

Ovom se izmjenom odgovara na potrebu da se specifikacija proizvoda uskladi s Uredbom (EU) br. 1151/2012.

— Izmjena članka 2. točke (a) sadašnje specifikacije:

u ovom se članku sada navodi da mlijeko može biti sirovo ili pasterizirano. Dopušta se i mogućnost korištenja starter kultura. Preformulirana je i rečenica kojom se opisuje faza nakon cijeđenja gruša.

Sadašnji tekst glasi:

„Ovčje i kravlje mlijeko gruša se na oko 35 °C pomoću tekućeg sirila i/ili sirila u prahu. Sireve se mora ručno prešati u odgovarajućim kalupima s pomoću karakteristične tehnike.”

Treba ga zamijeniti sljedećim:

„Sirovo ili pasterizirano ovčje i kravlje mlijeko gruša se na oko 35 °C s pomoću tekućeg sirila i/ili sirila u prahu. Dopušteno je korištenje starter kultura. Gruše se moraju staviti u odgovarajuće kalupe kako bi se procijedila sirutka.”

Budući da se u sadašnjoj specifikaciji ne upućuje na to mora li mlijeko biti sirovo ili toplinski obrađeno, smatralo se prikladnim točno navesti (među ostalim kako bi se omogućilo pravilno praćenje) da mlijeko može biti ili sirovo ili toplinski obrađeno. To je u proizvodnji sira „Casciotta d’Urbino” zapravo oduvijek bilo tako.

Zbog općeg poboljšavanja mikrobioloških svojstava mlijeka koje je zabilježeno posljednjih godina osjetno se smanjio broj prisutnih bakterija, što je u nekim slučajevima dovelo do problema u fazi koagulacije i dozrijevanja. Kako bi se riješilo te potencijalne probleme, specifikacija sada uključuje mogućnost korištenja mliječnih starter kultura.

— Izmijenjen je članak 2. točka (b).

Sadašnji tekst glasi:

„Proizvođači sira mogu suho soliti sireve ili izmjenjivati soljenje u salamuri i suho soljenje. Sireve se mora ostaviti da zriju od 20 do 30 dana na temperaturi od 10 °C do 14 °C te vlažnosti od 80 % do 90 %, ovisno o veličini.”

Treba ga zamijeniti sljedećim:

„Soljenje: proizvođači sira mogu sir suho soliti ili ga soliti u salamuri. Sireve se mora ostaviti da zriju od 15 do 30 dana na temperaturi od 8 °C do 14 °C te vlažnosti od 80 % do 90 %, ovisno o veličini.”

Opis metoda soljenja preformuliran je, najmanje trajanje zrenja smanjeno je s 20 dana na 15 dana, a najmanja temperatura dozrijevanja s 10 °C na 8 °C.

Kad su proizvođači u specifikaciji koristili riječ „izmjenjivati”, namjera je bila reći da su te dvije mogućnosti „alternative”, odnosno da proizvođači sira mogu izabrati jednu od te dvije mogućnosti. Stoga je odlučeno pojednostaviti opis tih koraka proizvodnje kako bi se izbjegle pogreške u tumačenju.

Zahvaljujući tehnološkom napretku koji su proizvođači sira prihvatili tijekom godina, uključujući prilagodbe radi usklađivanja sa zakonodavstvom EU-a u području zdravlja i higijene, poboljšao se proizvodni postupak, pa se standardi utvrđeni u specifikaciji proizvoda za sir „Casciotta d’Urbino” mogu postići i u kraćem vremenu dozrijevanja.

Smanjenje temperatura dozrijevanja bilo je potrebno jer se u posljednjih nekoliko godina zahvaljujući korištenju preciznih termometara na mjestima na kojima je dozrijevao sir „Casciotta d’Urbino” ukazala potreba za preispitivanjem tog parametra kako bi se spriječila neusklađenost s proizvodom sa značajkama sira „Casciotta d’Urbino”.

Povezanost

Ova specifikacija uključuje i zaseban članak o povezanosti, koji se do sada pojavljivao samo u sažetku. Informacije iz točaka (d) i (f) sažetka stoga će se uključiti u specifikaciju kao članak 6., pod nazivom „Povezanost sa zemljopisnim područjem”. Dodane su i neke informacije kako je predviđeno Uredbom EU-a.

Članak koji se umeće glasi kako slijedi:

„Članak 6.

Povezanost s lokalnim područjem

Zemljopisna povezanost proizlazi iz posebnih lokalnih uvjeta tla i klimatskih uvjeta te prakse uzgoja, koji se uglavnom provodi na lokalnim pašnjacima. Racionalnim korištenjem vrlo degradiranih pašnjaka ili onih koji bi to mogli postati sprečava se prekomjerno iskorištavanje pašnjaka i poboljšavaju se njihova svojstva osiguravanjem veće ravnoteže među poljoprivrednim i šumskim zemljištem te pašnjacima. Tome doprinosi ekstenziviranje biljne proizvodnje, koje jamči održavanje poljoprivrednih i šumskih zemljišta te im pruža karakterističan sastav zbog čega mlijeko, a stoga i sir, imaju karakterističnu aromu i okus. Važni ljudski čimbenici uključuju povijesnu prisutnost sira i način na koji se širio definiranim područjem.

Konkretno, ovce i goveda uzgajaju se još od 1500. godine. Tadašnjem uzgoju u prilog je išla politika vojvoda Montefeltra i Roverea, kojom su se ograničavale prakse sezonskog premještanja na njihovim posjedima.

Brojni dokazi iz renesanse svjedoče o povijesnoj prisutnosti sira na definiranom području.

Posebnost proizvoda proizlazi iz njegove veličine, težine i visine koluta, koji su usko povezani s upotrebom kalupa od terakote i keramike sa zatvorenim, ispupčenim dnom i rupicom za cijeđenje sirutke, što je tipično za područje Urbanije.

Još jedna posebna značajka jest sastav mješavine mlijeka koja se koristi za proizvodnju sira (70 % ovčjeg mlijeka i 30 % kravljeg mlijeka).

Prakse proizvodnje, stoljetne tradicije te snažni klimatski i okolišni uvjeti ovom proizvodu daju posebne organoleptičke i komercijalne značajke. Sir ‚Casciotta d’Urbino’ ima tanku koru koja nakon zrenja tipično poprimi slamnatožutu boju. Sirno tijesto narezanog sira blijedo je slamnatožute boje, meke i mrvičaste teksture i odlikuje se blago raspršenim rupama (poznate kao buchini, nastaju zbog prirodne proizvodnje plina). Budući da sir ,Casciotta d’Urbino’ nije zreo, zadržava okuse tipične za svježe mlijeko, što je posebno očito u njegovu svježem i aromatičnom mirisu. Sir ,Casciotta d’Urbino’ slatkog je, punog i ugodno kiselog okusa, tipičnog za ovčje i kravlje mlijeko.”

Označivanje

Proširuje se članak o označivanju i stavljanju proizvoda na tržište (članak 3. važeće specifikacije, članak 8. predložene specifikacije). Specifikacije u pogledu logotipa oznake izvornosti, koje su do sada bile opisane u prilogu, sada će biti uključene u tekst specifikacije proizvoda.

Sadašnji tekst glasi kako slijedi:

„Kada se stavlja u prodaju, sir s oznakom izvornosti ‚Casciotta d’Urbino’ mora biti označen logotipom prikazanim u Prilogu A (sastavni dio ove Uredbe), čime se jamči da ispunjava sve relevantne pravne zahtjeve.”

Zamjenjuje se sljedećim:

Sirevi s oznakom izvornosti „Casciotta d’Urbino” stavljaju se u prodaju cijeli ili u dijelovima.

Oznaka s informacijama mora biti pričvršćena na jednu od dviju ravnih strana proizvoda koji se stavlja na tržište.

Uz logotip proizvoda, simbol EU-a i precizan opis (prema propisima Unije) te zakonski propisane informacije, na ovoj oznaci jasnim i čitljivim slovima mora biti navedeno sljedeće:

— „Casciotta d’Urbino”, što se ne prevodi, zatim inicijali (DOP) (ili ZOI) ili puni oblik teksta koji se može prevesti „Denominazione di Origine Protetta” (zaštićena oznaka izvornosti),

— ime, naziv društva i adresa proizvođača sira, područje zrenja i pakiratelj.

Proizvod se može prodavati vakuumiran, cijeli ili u dijelovima.

Upotreba imena, naziva društava ili privatnih marki dopušta se ako nema pohvalno značenje i ako potrošača ne dovodi u zabludu. Nadalje, smiju se upotrebljavati druga istinita i provjerljiva upućivanja dopuštena trenutačno važećim zakonodavstvom, pod uvjetom da nisu protivna ciljevima i sadržaju specifikacija ovog proizvoda.

Logotip se sastoji od jednostavnog prikaza koluta sira s izrezanom četvrtinom. Sir je obojen u dvije nijanse slamnatožute (pantone 102 i pantone 100) te obrubljen plavom bojom (pantone Reflex Blue).

Ispod koluta sira nazire se crvena vrpca s dvije trake (pantone 032).

Na logotipu su polukružno ispisane riječi „Casciotta d’Urbino” (slova Futura Bold u boji pantone Reflex Blue).

Logotip se može prilagođavati različitim upotrebama.

Ovime je članak poboljšan jer su navedene informacije koje su sveobuhvatnije i jasnije potrošačima.

Ostalo

— Dodaje se poseban članak o nazivu proizvoda koji nije naveden u sadašnjoj specifikaciji.

Taj članak glasi kako slijedi:

„Članak 1. Zaštićena oznaka izvornosti (ZOI) ‚Casciotta d’Urbino’ smije se upotrebljavati samo za sir koji ispunjava uvjete i zahtjeve utvrđene u ovoj specifikaciji proizvoda.”

— Dodaje se poseban članak o nadzornom tijelu koji nije naveden u sadašnjoj specifikaciji.

Novi članak glasi kako slijedi:

„Članak 7.

Inspekcijski pregledi

U skladu s Uredbom (EU) br. 1151/2012 nadzorno tijelo provjerava udovoljava li proizvod zahtjevima specifikacije.

Inspekcijske preglede radi provjere udovoljava li proizvod zahtjevima specifikacije provodi Javno tijelo za nadzor (APC) agencije Marche Food and Farming Services (ASSAM) (Via dell’Industria n. 1 I-60027 Osimo Stazione (Ancona, Italia), tel. +39 0718081, faks '39 07185979, e-pošte: direzione@assam.marche.it).”

Ovom se izmjenom odgovara na potrebu da se specifikacija proizvoda uskladi s Uredbom (EU) br. 1151/2012.

— Promijenjeni su članci specifikacije te su umetnuti članci o nadzornom tijelu, stoga je specifikacija strukturirana kako slijedi:

članak 1. Naziv, članak 2. Značajke proizvoda, članak 3. Područje proizvodnje, članak 4. Dokaz o podrijetlu, članak 5. Metoda proizvodnje, članak 6. Povezanost sa zemljopisnim područjem, članak 7. Inspekcijski pregledi, članak 8. Pakiranje i označivanje.

Ova izmjena omogućuje pročišćavanje svih informacija u specifikaciji koje su propisane Uredbom zbog čega je čitljivija.

JEDINSTVENI DOKUMENT

„Casciotta d’Urbino”

EU br.: PDO-IT-0005-AM01 – 30.7.2018.

ZOI (X) ZOZP ()

1. Naziv (nazivi) [ZOI-ja ili ZOZP-a]

„Casciotta d’Urbino”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sirevi

3.2. Opis proizvoda na koji se odnosi naziv iz točke 1.

Kad se stavlja u prodaju, ZOI sir „Casciotta d’Urbino” ima sljedeće značajke:

oblik: niski cilindričan kolut sira sa zaobljenim stranama;

dimenzije: promjer 12–16 cm i visina 5–9 cm;

težina od 800 g do 1200 g, ovisno o veličini;

vanjski izgled: tanka kora, debljine oko 1 mm, na kraju postupka zrenja slamnatožute boje;

sirno tijesto: mekane i mrvičaste unutarnje teksture s blago raspršenim rupama, narezano je blijedo slamnatožute boje;

okus: blagi okus, tipičan za posebne prakse proizvodnje sira koje se koriste;

mast u suhoj tvari: ne manje od 45 %. Proizvod se koristi kao stolni sir.

Za premazivanje površine sireva mogu se koristiti sve tvari koje su dopuštene primjenjivim pravilima. Ta vanjska površina (kora) nije jestiva.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

„Casciotta d’Urbino” sir je proizveden od 70–80 % punomasnog ovčjeg mlijeka, dok preostalih 20–30 % čini punomasno kravlje mlijeko.

Dopuštene pasmine ovaca jesu: sarda, sopravvissana, gentile di puglia, merino, comisana, massese, vissana, cornella white, fabrianese, delle langhe, lacaune, assaf, pinzirita te njihovi križanci.

Kravlje mlijeko dobiva se od pasmina frisona italiana, bruna italiana, pezzata rossa italiana, jersey te njihovih križanaca.

Stoku se može držati u nastambama ili na pašnjaku.

Najmanje 50 % osnovne hrane, koju čini krmivo (svježe ili sušeno) i koncentrirana ili nekoncentrirana hrana za životinje, za hranjenje mliječnih krava, koje se daje kravama u laktaciji ili zasušenim kravama, kao i kravama starijima od sedam mjeseci, mora potjecati iz područja podrijetla koje je određeno u točki 4. U dnevnom obroku najmanje 75 % suhe tvari krmiva mora potjecati od hrane proizvedene na definiranom području proizvodnje koje je određeno u točki 4. Dopuštena su krmiva: svježe krmivo koje potječe iz trajnih ili privremenih travnjaka, krmne sorte, sijeno dobiveno sušenjem na polju krmnih sorti, slama od žitarica, siliranih, u komadićima, prosušeno sijeno. Dopuštena hrana za životinje: žitarice i proizvodi dobiveni od njih, pogače od kukuruza, poluuljarice i proizvodi dobiveni od njih, gomolji i korijeni, suho krmivo, proizvodi dobiveni proizvodnjom šećera kao što su melasa i/ili proizvodi dobiveni isključivo od tehnoloških dodataka i pojačivača arome do najviše 2,5 % suhe tvari dnevnog obroka. Druga dopuštena hrana: suho sjeme mahunarki i rogača i proizvodi dobiveni od njih, masti, mineralne soli dopuštene u skladu sa zakonskim propisima na snazi i aditivi kao što su vitamini, elementi u tragovima, aminokiseline, aromatične tvari, antioksidansi dopušteni u skladu sa zakonskim propisima na snazi, s time da su dopušteni samo prirodni antioksidansi i aromatične tvari ili oni jednaki prirodnima. Dopuštena je upotreba inaktiviranih kvasaca.

Najmanje 50 % osnovne hrane – krmivo (svježe ili konzervirano), koncentrirana i/ili nekoncentrirana hrana za životinje – koja se daje ovcama mora potjecati iz definiranog zemljopisnog područja. U dnevnom obroku najmanje 75 % suhe tvari krmiva treba potjecati od hrane proizvedene na području proizvodnje mlijeka koje je određeno u točki 4.

Krmivo za obje vrste životinja ne potječe u cijelosti sa zemljopisnog područja jer ono zbog postupnog napuštanja poljoprivrede te zemljopisnih i klimatskih uvjeta trenutačno nije, a ne može se očekivati ni da će u budućnosti biti, u mogućnosti u cijelosti zadovoljiti potrebe poljoprivrednih gospodarstava za hranom za životinje. Budući da ne postoji mogućnost da ga se zamijeni drugim krmivom visoke kvalitete iz toga područja, nužno je dopustiti upotrebu krmiva, koncentrata i dopunske krmne smjese koja potječe izvan granica toga područja. To su proizvodi s visokim stopama razgradivosti i topivosti (hrana s veličinom čestica manjom od 0,8 cm), koji osiguravaju energiju (koju uglavnom čine rezervni ugljikohidrati kao što je škrob) i lako dostupne bjelančevine za mikrobiom. Budući da je njihova uloga ograničena fiziološkom funkcijom podupiranja mikrobioma, oni nemaju nikakav utjecaj na svojstva mlijeka i sira „Casciotta d’Urbino”. Unos bogatog osnovnog obroka koji se temelji na krmivu, s najmanje 75 % suhe tvari krmiva u dnevnom obroku proizvedenom na tom području, doprinosi kemijskim i osjetilnim svojstvima sirovine i gotovog proizvoda. To je stoga ključna poveznica između sirovina, gotovog proizvoda i područja.

3.4. Posebni koraci u proizvodnji koji se moraju provesti na definiranom zemljopisnom području

Sve faze proizvodnog postupka (uzgoj goveda, mužnja, proizvodnja sira i zrenje) moraju se provoditi na definiranom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Sirevi s oznakom izvornosti „Casciotta d’Urbino” stavljaju se u prodaju cijeli ili u dijelovima. Proizvod se može prodavati vakuumiran, cijeli ili u dijelovima.

3.6. Posebna pravila za označivanje proizvoda na koji se odnosi registrirani naziv

Oznaka s informacijama mora biti pričvršćena na jednu od dviju ravnih strana proizvoda koji se stavlja na tržište.

Uz logotip proizvoda, simbol EU-a i precizan opis (prema propisima Unije) te zakonski propisane informacije, na ovoj oznaci jasnim i čitljivim slovima mora biti navedeno sljedeće:

— „Casciotta d’Urbino”, što se ne prevodi, zatim inicijali (DOP) (ili ZOI) ili puni oblik teksta koji se može prevesti „Denominazione di Origine Protetta” (zaštićena oznaka izvornosti),

— ime, naziv društva i adresa proizvođača sira, područje zrenja i pakiratelj.

Upotreba imena, naziva društava ili privatnih marki dopušta se ako nema pohvalno značenje i ako potrošača ne dovodi u zabludu. Nadalje, smiju se upotrebljavati druga istinita i provjerljiva upućivanja dopuštena trenutačno važećim zakonodavstvom, pod uvjetom da nisu protivna ciljevima i sadržaju specifikacija ovog proizvoda.

Logotip se sastoji od jednostavnog prikaza koluta sira s izrezanom četvrtinom. Sir je obojen u dvije nijanse slamnatožute (pantone 102 i pantone 100) te obrubljen plavom bojom (pantone Reflex Blue).

Ispod koluta sira nazire se crvena vrpca s dvije trake (pantone 032).

Na logotipu su polukružno ispisane riječi „Casciotta d’Urbino” (slova Futura Bold u boji pantone Reflex Blue).

Logotip se može prilagođavati različitim upotrebama.

4. Sažeta definicija zemljopisnog područja

„Sir ‚Casciotta d’Urbino’ proizvodi se i dozrijeva u pokrajini Pesaro e Urbino te u općinama Novafeltria, Talamello, Sant’Agata Feltria, Casteldelci, Maiolo, San Leo i Pennabilli u pokrajini Rimini. Iz tog područja potječe i mlijeko koje se koristi.

5. Povezanost sa zemljopisnim područjem

Zemljopisna povezanost proizlazi iz posebnih lokalnih uvjeta tla i klimatskih uvjeta te prakse uzgoja, koji se uglavnom provodi na lokalnim pašnjacima. Racionalnim korištenjem vrlo degradiranih pašnjaka ili onih koji bi to mogli postati sprečava se prekomjerno iskorištavanje pašnjaka i poboljšavaju se njihova svojstva osiguravanjem veće ravnoteže među poljoprivrednim i šumskim zemljištem te pašnjacima. Tome doprinosi ekstenziviranje biljne proizvodnje, koje jamči održavanje poljoprivrednih i šumskih zemljišta te im pruža karakterističan sastav, zbog čega mlijeko, a stoga i sir, imaju karakterističnu aromu i okus. Važni ljudski čimbenici uključuju povijesnu prisutnost sira i način na koji se širio definiranim područjem.

Konkretno, ovce i goveda uzgajaju se još od 1500. godine. Tadašnjem uzgoju u prilog je išla politika vojvoda Montefeltra i Roverea, kojom su se ograničavale prakse sezonskog premještanja na njihovim posjedima.

Brojni dokazi iz renesanse svjedoče o povijesnoj prisutnosti sira na definiranom području.

Posebnost proizvoda proizlazi iz njegove veličine, težine i visine koluta, koji su usko povezani s upotrebom kalupa od terakote i keramike sa zatvorenim, ispupčenim dnom i rupicom za cijeđenje sirutke, što je tipično za područje Urbanije.

Još jedna posebna značajka jest sastav mješavine mlijeka koja se koristi za proizvodnju sira (70 % ovčjeg mlijeka i 30 % kravljeg mlijeka).

Prakse proizvodnje, stoljetne tradicije te snažni klimatski i okolišni uvjeti ovom proizvodu daju posebne organoleptičke i komercijalne značajke. Sir „Casciotta d’Urbino” ima tanku koru koja nakon zrenja tipično poprimi slamnatožutu boju. Sirno tijesto narezanog sira blijedo je slamnatožute boje, meke i mrvičaste teksture i odlikuje se blago raspršenim rupama (poznate kao buchini, nastaju zbog prirodne proizvodnje plina). Budući da sir „Casciotta d’Urbino” nije zreo, zadržava okuse tipične za svježe mlijeko, što je posebno očito u njegovu svježem i aromatičnom mirisu. Sir „Casciotta d’Urbino” slatkog je, punog i ugodno kiselog okusa, tipičnog za ovčje i kravlje mlijeko.

Upućivanje na objavu specifikacije

(članak 6. stavak 1. drugi podstavak ove Uredbe)

Potpuni tekst specifikacije proizvoda dostupan je na http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” („Kvaliteta”) (u gornjem desnom kutu zaslona) i zatim na „Prodotti DOP IGP STG” („Proizvodi ZOI ZOZP ZTS”) (na lijevoj strani zaslona) te naposljetku na „Disciplinari di Produzione all’esame dell’UE” („Specifikacije podnesene na razmatranje Europskoj uniji”).

(1) SL L 343, 14.12.2012., str. 1.